༄༅། །ཝཱགིཤྭརཱནནྡཤཱསནཤྱཱཀརམཏྲོདཀྵྱརྷཀརྨཏྲིབྷིཿམཏིཿཏཱུཔབིཀཱཤཿ ཤཱསནྱཔཱལསྱབུདྡྷཤསྟཱཡུབརཱཛེཤྲཱིབྷཱུཏཀལྱཱཎལཀྵབྷདྲོ་བིཛཡནྟུ།།
༄༅། །ངག་གི་དབང་ཕྱུག་ཀུན་དགའི་དཔལ་འབྱུང་ཚུལ་ཆེན་འདིར། །བློ་གྲོས་ཆེས་གསལ་མཁས་པ་ལ་འོས་ལས་གསུམ་གྱིས། །སངས་རྒྱས་བསྟན་པ་སྐྱོང་བའི་སྟོན་པའི་རྒྱལ་ཚབ་ཏུ། །དགེ་མཚན་དཔལ་གྱི་འབྱུང་གནས་བཟང་པོ་རྒྱལ་གྱུར་ཅིག །རྣམ་དྲུག་རྒྱལ་བའི་རིགས་མཆོག་བདེ་བསྐྱེད་དགའ་མར་བཅས། །སྙིང་རྗེའི་ལང་ཚོ་དར་བབ་འཕགས་ཚོགས་མཆོད་བྱེད་མ། །སྡང་མིག་བལྟས་ཙམ་བགེགས་དགྲ་མཐར་བྱེད་ཐབས་ཤེས་དག །ཀུན་འདུས་གར་གྱིས་འགྲོ་བ་རྡོ་རྗེའི་སར་སྨིན་བྱེད། །སྲས་བཅས་རྒྱལ་བའི་དགོངས་དོན་རྣམ་དག་ཉལ་འགྲོ་འབུམ། །རྣམ་དཔྱོད་བདེན་སྨྲའི་དབུགས་ཀྱིས་མཁྱེན་རབ་གསུས་པར་སྤྱིལ། །གཞན་དག་མ་རྟོགས་ལོག་བརྟག་བྲོ་རིགས་གཞལ་བའི་ཆེད། །མཁས་ཚུལ་ལེགས་བཤད་ཅི་འདོད་ཐར་པའི་གསོས་སུ་འགྱེད། །རྒྱལ་བའི་ཡེ་ཤེས་བསམ་མི་ཁྱབ་བདག་ཁྱོད་ཐུགས་ལ། །ལྷུན་གྱི་གྲུབ་པར་རྫོགས་པའི་མཚར་ལ་མི་བསྟོད་དེ། །ཆེ་མཆོག་རྣམས་ཀྱི་ཡོན་ཏན་མ་བྱིན་བླང་སྙམ་དུ། །ཚུར་མཐོང་ནང་ཤེས་འཕྱང་མོ་ཉུག་ལ་དཔྱངས་ཀྱིས་དོགས། །ལུས་ཅན་རེ་བ་ཅིག་ཅར་འགེངས་འདི་ནོར་བུའམ། །བྱང་ཆུབ་སྤྱོད་དགྱེས་མགོན་པོ་ཁྱོད་ཀྱི་ཡོན་ཏན་ཉིད། །དཔྱད་དཀར་གྱུར་ཀྱང་རྣམ་པ་ཐམས་ཅད་མཁྱེན་པའི་རྒྱུར། །དངོས་དང་བརྒྱུད་ནས་སྦྱིན་པས་ཁྱོད་དྲིན་ཁོ་ནར་ངེས། །ཁྱབ་པར་བྱས་སོ་མ་ཟླུམ་འོད་ཀྱིས་འཇིག་རྟེན་ཁམས། །ཀུན་ཕན་ཟེར་གྱིས་ས་དགའི་མེ་ཏོག་སྨན་གྱི་ཚལ། །རྣམ་འདྲེན་གདུང་འཚོབ་བཅས་པའི་ཕྲིན་ལས་དྲི་མེད་རྒྱུན། །དད་སྒྲོལ་ཁྱོད་ཀྱི་ལེགས་མཛད་སྣང་བ་མུ་མེད་ཀྱིས། །ཕུལ་བྱུང་རྟོགས་བརྗོད་ཕྱོགས་རེ་དྲན་པའི་བློ་ལྡན་དག །སྔོན་མེད་དགའ་བའི་ངོ་མཚར་འཁྲུངས་པ་འདི་ཅི་ཞིག །སྲིད་ཞིའི་ཁྱབ་བདག་དཔལ་ལྡན་རྡོ་རྗེ་འཆང་བ་ཉིད། །འགྲོ་འདུལ་སྐལ་བ་མཉམ་པའི་གཟུགས་སུ་བསྟན་པ་ཙམ། །སྐུ་གསུམ་གསང་བ་མི་ཟད་རྒྱན་གྱི་འཁོར་ལོ་ཉིད། །ལྷ་མི་གདེངས་ཅན་ཡུལ་གྱི་རིན་ཆེན་བེམ་པོའི་ཆོས། །ཡིད་འཕྲོག་པ་ཏྲའི་སྒེག་མོའི་ལག་པ་སྟོང་ཕྲག་གིས། །བཟུང་བས་བསྐལ་པ་ཇི་སྲིད་འདོགས་པར་བཟོད་དམ་ཞེས། །ལུས་རྩལ་ཡོན་ཏན་ཀུན་ནས་རྫོགས་པའི་གདོང་ལྔ་པ། །ང་རྒྱལ་དྲེགས་པ་ཁོང་ནས་རྒྱས་པའི་ཕྲག་པ་དག །ལྷུན་པོའི་སྤོ་ལ་ཅོ་འདྲིར་བཟོད་པ་བཀྲ་ཤིས་གྲངས། །རྡོ་རྗེའི་ས་འཛིན་བང་རིམ་བརྩེགས་པར་བསྒྱིངས་པ་དེར། །དབྱར་སྐྱེས་སྡོང་བུ་ལྡེམ་ལྡེམ་གཡོ་བའི་དལ་རྟེན་ལས། །ཡལ་འདབ་ཁུར་བུའི་དཔུང་པའི་འདབ་མ་མཉམ་སྦྱར་ནས། །ཨུཏྤལ་དཀར་པོའི་མགོ་སྐྱེས་ལང་ཚོ་ངོམ་བཞིན་དུ། །གེ་སར་དགོད་པའི་ཚིག་སྦྱོར་མཆོད་སྤྲིན་ཅུང་ཟད་སྤྲོ། །ཐམས་ཅད་མཁྱེན་རྒྱུ་ཕྱི་ནང་ཤེས་བྱའི་ཡུལ་ཀུན་ལ། །མ་སྦྱངས་མེད་རྣམས་སྒྲིབ་པ་བག་ཆགས་བཅས་པས་དབེན། །གང་ཕྱིར་སྲིད་པ་མྱ་ངན་ལས་འདས་ཆོས་མ་ལུས། །གསལ་ལེར་འཆར་བ་ཡེ་ཤེས་གཟིགས་པ་དག་པའི་གཤིས། །སུ་ཞིག་ཉེར་བསྟེན་ཀུན་དགའ་རྒྱས་པའི་གྲིབ་བསིལ་གཡོ། །ཡིད་འཕྲོག་ལོ་འདབ་མེ་ཏོག་མཉྫ་རི་ཚོགས་དཔལ། །ཅི་འདོད་འཇོ་བ་དངོས་གྲུབ་ཟུང་གི་དཔག་བསམ་གྱི། །ས་བརྟོལ་དབང་པོ་ལེགས་ཐོབ་འགྲོ་འདི་སྐལ་བ་བཟང་། །དེང་དུས་ལུང་རྟོགས་ཆོས་དང་རིས་བྲལ་སེམས་ཅན་ཁམས། །ཕན་འདོགས་བདེ་སྐྱིད་གཞོན་ནུ་སྙིང་གི་གྲོགས་སུ་འགུགས་བྱས་པའི། །ཐུགས་རྗེ་བྱིན་རླབས་གཞལ་དུ་མེད་པའི་ཁུར་ཆེན་འདི། །རྫོགས་པར་ཆུད་པའི་ས་གསུམ་ཁོངས་འདི་ཨེ་མ་ཡངས། །གསང་གསུམ་ཆེ་བ་མིང་ཚིག་ཡི་གེར་གྱུར་གང་ཚེ། །འོད་སྲུངས་བྱིན་འདིས་ཐེག་དཀའི་དོགས་པ་སྔུན་བསུ་བས། །སྐྲག་སྟེ་རང་ལུས་གནམ་འཕྱོའི་གྲོང་ཁྱེར་བྱིང་གྱུར་པ། །བིཥྞུ་ཁབ་སྤུ་ཅན་གྱི་འཇུག་པས་བཏེགས་པ་ངེས། །སངས་རྒྱས་ཡོན་ཏན་འཛད་བྲལ་དབྱིག་ལ་དབང་འབྱོར་བས། །གཟུགས་ཅན་གཟུགས་མེད་རེ་བའི་ཤིང་རྟ་འགེངས་གང་ལ། །སྔོན་བྱས་དགེ་བའི་ལག་པ་ཆུང་ངུའི་བསགས་པའི་ནོར། །བརྣབ་སེམས་དྲི་མ་ཅན་གྱིས་དགྱེས་པ་ནམ་ཞིག་བཟོད། །འོན་ཏེ་འདབ་བཟང་རྒྱལ་པོ་རྒ་མེད་ཟས་ལ་དབང་བསྒྱུར་ཡང་། །རེས་འགའ་གཅོང་རོང་མཚུན་ཟས་སྤྱོད་ལ་རྒྱུ་བ་བཞིན། །ཁོ་བོར་གསོན་གཤིན་ཕྱོགས་ནས་ཐོབ་པའི་ཟང་ཟིང་བརྟེན། །རང་གཞན་ཚོགས་བསགས་ལ་དགོངས་གཟིགས་པའི་འབབ་སྟེགས་མཛོད། །རྣམ་པ་གཅིག་ཏུ་ངེད་ཀྱི་ཚ་ཆུང་སྦྲང་རྩིའི་མགྲིན། །སྲིད་ཞིའི་སྐྱབས་མཆོག་ཡབ་སྲས་ཞབས་ཀྱི་པདྨའི་རྡུལ། །རྣམ་གྲོལ་ཐར་པའི་བཅུད་དུ་འཐུང་ཕྱིར་སོང་བ་ལའང་། །སྨིན་གྲོལ་གདམས་པའི་སྐལ་ལྡན་ཉིད་དུ་བྱིན་གྱིས་རློབས། །དེའང་འདིར་ལྟ་བྱེད་དབང་པོས་མཐོང་བ་དོན་དུ་ཆེ་བའི་ཞལ་བཟང་ཀུན་ཕན་གཞོན་ནུའི་དཀྱིལ་འཁོར་མཇལ་བའི་ལེགས་གསོལ་དངོས་རྫས་མཎྜལ་དུ་སྤྲུལ་ནས་འབུལ་བའི་ཐོག་མར་བཀྲ་ཤིས་རྟགས་ཀྱི་རེ་ཁཱས་སྒེག་པའི་དར་དཀར་དཀྱུས་སུ་རིང་བ། བསྟན་པའི་བདག་པོ་ཉི་མའི་གཉེན་གྱི་སྐུ་བརྙན། གོང་དེའི་གསུང་རབ་མདོ་སྡེ་བསྐལ་པ་བཟང་པོ། རྡོ་རྗེ་དྲིལ་བུ། ཏིང་ཤགས་ལེགས་པ་དངུལ་ཐག་བཅས་སོགས། ཁྱོན་རྣམ་གྲངས་ཡོན་ཏན་ཆུ་གཏེར་ཟླ་བའི་གྲངས་མཉམ་བཅས་ཕུལ་བ་འདི་དག་ཀུན་ཏུ་བཟང་པོའི་མཆོད་སྤྲིན་གྱི་སྒྲུན་ཟླར་དམིགས་པའི་ཐུགས་བརྩེའི་དབྱིངས་ནས་དགེས་པའི་ཚུལ་གྱིས་བཞེས་པར་གསོལ་བ་འདེབས་པ་ལགས་སོ། །སྟོབས་བཅུ་མངའ་བ་གངྒཱའི་བྱེ་མ་དེ་སྙེད་གྲངས། །གྱ་ནོམ་མཆོད་པའི་ཕྲེང་བས་མདུན་བདར་ཡོན་ཕུལ་བ། །རིགས་དང་དཀྱིལ་འཁོར་ཀུན་གཙོ་དབྱེར་མེད་རྡོ་རྗེ་ཡི། །སློབ་དཔོན་ཆེན་པོར་མཆོད་པའི་བསོད་ནམས་མཉམ་པ་ཉིད། །མདོ་དང་སྔགས་གཞུང་ཀུན་ལས་འབྱུང་དོན་སྙིགས་མ་འདིར། །སྟོན་པའི་མཆོག་ཉིད་འགྲོ་འདུལ་བླ་མའི་སྐུར་བསྟན་ནས། །སྣ་ཚོགས་ཆོས་ཀྱི་སྣང་བས་གདུལ་བྱ་དཔལ་སྟུག་གི །རྒྱུ་ལམ་འབྲས་བུར་སྨིན་པའི་སྐུ་དྲིན་དཔག་ཡས་ཕྱིར། །དངོས་འབྱོར་མཆོད་པ་འདིས་མཚོན་སྒོ་གསུམ་དགེ་བའི་མཐུས། །འཁོར་ལོའི་མགོན་རྣམས་གཟུགས་སྐུ་མི་ཤིགས་རྡོ་རྗེར་བརྟན། །འཆད་རྩམ་བརྩོད་པའི་ཕྲིན་ལས་ཉི་མའི་འོད་ལྟར་ཁྱབ། །འགྲོ་རྣམས་བདེ་སྐྱིད་དེ་རྒྱུར་བཅས་ལ་སྤྱོད་གྱུར་ཅིག །བདག་ཅག་རིགས་དཔོན་སློབ་འཁོར་བཅས་པ་བྱང་ཆུབ་བར། །མི་ཁོམ་བརྒྱད་བྲལ་དལ་བརྒྱད་འབྱོར་བཅུའི་རྟེན་ཐོབ་པ། །སྐྱབས་མཆོག་ཞབས་བསྟེན་ཕྱི་ནང་གཙུག་ལག་ཀུན་བློ་གསལ། །བསྟན་འགྲོར་ཕན་བདེ་སྒྲུབ་པའི་བྱེད་པོ་ཉིད་བྱིན་རློབས། །བླ་མའི་བྱིན་རླབས་རྫོགས་ལྡན་སྤྲིན་ལྟར་ཆར་ཆེན་འབེབས། །ཡི་དམ་དངོས་གྲུབ་བུམ་པ་བཟང་ལྟར་ཅི་འདོད་འཇོ། །བསྟན་སྲུང་ཕྲིན་ལས་རྐང་མགྱོགས་ལྟ་བུར་གང་བཅོལ་བ། །ཐོགས་མེད་འགྲུབ་པའི་བཀྲ་ཤིས་དེས་འདིར་བདེ་ལེགས་ཤོག །ཅེས་བསྟན་པའི་བདག་པོ་དཔལ་ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོ་པའི་ཞབས་དྲུང་དུ། རང་གི་ཚ་བོ་ཆོས་ཞུར་བཏང་བ་དང་མཆོད་འབུལ་ཚོགས་བསགས་ཀྱི་མཎྜལ་སྟོབ་པའི་ཆེད་བརྗོད་ཚངས་སྲས་མགྲིན་པའི་འགྱུར་ཁུགས་ཞེས་བྱ་བ་འདི་ནི། རབ་བྱུང་བཅུ་གསུམ་པའི་ལྕགས་ཡོས་ཀྱི་བགྲང་གཞིའི་ཟླ་ཚེས་དགེ་བར་དཎྜིའི་གཞུང་ལུགས་སྨྲ་བའི་བནྡེ་ཚུལ་ཁྲིམས་རིན་ཆེན་དུ་བོད་པས་ལྷུན་གྲུབ་སྟེང་དུ་བྲིས་པ་དོན་ཀུན་གྲུབ་པར་གྱུར་ཅིག། །།